Is jy 'n Stiefkind van die Moderne Kerk? – deur Josef Coetzee | WoordVerspreiding
Is jy 'n Stiefkind van die Moderne Kerk? – deur Josef Coetzee
"Geen denkende (en eerlike) Christen sal onveranderd deur hierdie boek gelaat word nie." Nico van der Walt.
"Baie van ons kon onherroeplik verander gewees het deur hierdie waarhede…
… verdien die mees uitgebreide leserskring…
Deeglike bestudering van hierdie boek sal onskatbare verryking meebring …
Ons durf nie hierdie boodskap ignoreer nie!"
Ds Martin Holdt.
SKU: ISBN 0-958-4-220-2-8 Categories: Afrikaanse Boeke, Alle Boeke
… sal onveranderd gelaat word nie
… jou denke rakende die kerk verander
… soos 'n kulturele skok
… sal onskatbare verryking meebring
Ons durf nie hierdie boodskap ignoreer nie!
… die pad van die ware kerk nie deur … die Roomse en Hervormde kerke nie …
Inhoud • Die Christelike Godsdiens word misbruik. • Bybelse waarhede wat logies onversoenbaar is met mekaar. • Godgesentreerde Godsdiens. • Hiper-Calvinisme. • Teologiese suiwerheid belangriker as bekering? • Die Kerk mag alleen uit gelowiges bestaan. • Beheer die volk deur predikers en sakramente. • Die ware gelowiges word steeds vervolg. • Elke gelowige mag die Skrif verklaar. • Die doop misbruik. • Die Christelike doop: Wie mag en móét daaraan deel hê? • Sending of kolonisasie? • Die Afrikaners oorgeslaan? • Dooie formalisme. • Emosies hoog! • Die moderne kerkgaande Afrikaner.
Teikenmark • Christene wat sukkel om geestelik te groei. • Kerkleiers. • Leiers in die samelewing.
Die eerste lees hiervan was soos 'n kulturele skok!
Is jy 'n Stiefkind van die Moderne Kerk?
Voorwoord deur Dr. Martin Holdt
Met Tweede Uitgawe
Gerugsteun deur 'n subsidie van die Calvin Foundation, is Dr. Leonard Verduin na Europa om ondersoek in te stel na die vervloë lewenswyse van die Anabaptiste. Daar het hy feite van hierdie Stiefkinders van die Hervorming opgediep waarvan die Christenwêreld geen kennis gedra het nie. Sy ontdekkings was nie net vir homself 'n verrassing nie, maar ook vir talle ander wat sy merkwaardige navorsing oor hierdie misverstaande mense gelees het.
Die onskatbare seën wat 'n herevaluering van die Anabaptiste meebring, moet ook aan Afrikaners meegedeel word. Ongelooflike belangrike aspekte van die Hervorming sal verborge bly indien 'n besliste en heldhaftige poging nie aangewend word om die wanvoorstellings van die verlede bloot te lê nie. Daar is baie van ons wat onherroeplik verander kon gewees het deur hierdie waarhede.
Josef Coetzee het die Christelike Kerk 'n guns gedoen deur 'n hersiene uitgawe beskikbaar te stel van sy eertydse Die Hervormers en hul Stiefbroers, wat grootliks gebaseer was op Leonard Verduin se bevindings. Die Eerste Uitgawe was besonder gewild en nadat die boek uitverkoop is, het Christene wat daarby baat gevind het, uitgesien na 'n nuwe uitgawe. Die hersiene uitgawe is nou beskikbaar en vir die mees uitgebreide leserskring.
Wanneer ons besef dat die Anabaptiste op baie meer aspekte as wat betrekking het op hul standpunt oor die doop, 'n groot invloed uitgeoefen het, sal ons waarneem dat ons 'n erfenis van hul ontvang het waarsonder ons baie armer sou wees. In 'n samelewing waar Christelike standaarde snel afneem, sal die deeglike bestudering van die inhoud van die boek, veral in sekere kringe van die evangeliese Kerk, onskatbare verryking meebring in die terugkeer na Bybelse Christenskap.
Ons durf nie die boodskap van hierdie boek ignoreer nie!
Elke deel van die geskiedenis wat God in Sy voorsienigheid aan ons bekend maak, is bedoel om ons dinge omtrent die lewe te leer wat ons andersins nie sou geleer het nie, binne of buite die Christelike Kerk. Ons bedroef die Heilige Gees indien ons onverskillig staan teenoor een van die opvallendste voordele daarvan om na die verlede te kyk en te besef dat 'history is His Story'!
Ek pleit dat hierdie boek met 'n oop gemoed en 'n oop hart gelees sal word en dat ons God sal vertrou om ons te besiel met die wysheid en dinamiek wat eie was aan die mense waaroor hierin geskryf word. Ons moet ook leer om nie 'n herhaling van dieselfde swakhede toe te laat wat aan hulle voete van klei besorg het nie.
Voorwoord deur Nico van der Walt
Met die Eerste Uitgawe (1990)
Die wydverspreide onkunde en skewe oogklap-idees oor ware kerk- en Christenwees onder baie Afrikaanssprekende Christene (om die opmerking maar tot húlle te beperk), is niks minder as 'n tragedie nie. Een rede daarvoor lê in die bevooroordeelde en dus eensydige kerkhistoriese dieet wat oor geslagte reeds aan hulle voorgesit is. Gevolglik word die klassieke gesegde dat hy wat die lesse van die geskiedenis minag, gedoem is om die foute van die vadere te herhaal, keer op keer in die kronieke van die kontemporêre kerk as wáár bewys. Wie Verduin en Broadbent lees (die twee boeke waarop Josef Coetzee hierdie boek van hom baseer), sal meer begrip kry vir hierdie mondvol stelling. Hierdie twee boeke is van die mees betekenisvolle op my rak; trouens, van die insiggewendste wat ek nog ooit gelees het.
Ongelukkig het veral Verduin in gespierde en teologies-tegniese Engels geskryf en slaag nie elke Afrikaanssprekende daarin om die boek onder die knie te kry nie. Ook is beide boeke relatief moeilik bekombaar. Josef se doel om die inhoud van veral Verduin vir 'n wyer kring toeganklik te maak, is dus lofwaardig. En dat hy as besige apteker en boer tyd daarvoor kon bymekaarskraap, getuig van besondere vasberadenheid en selfdissipline.
Mag hierdie pennevrug wyd gelees word en mag dit talle inspireer om Verduin en Broadbent self met beslistheid aan te pak. Geen denkende (en eerlike) Christen sal onveranderd anderkant uitkom nie.
Ons moet besef dat die verering van God en die verheerliking van Sy Naam die kern is van die Christelike Godsdiens. Die wyse waarop God dit voorgeskryf het, is deur te glo dat Sy Seun, Jesus Christus, se dood die verhouding met Hom herstel. Hierdeur kan ons in dankbaarheid en voortgaande bekering in die afsterwe van sondes leef. Dit is die basiese. Ons moet daarna toe terugkom. Dit gaan nie oor kitaar of kerkorrel nie. Dit gaan nie oor handeklap of pakke klere nie.
Dit gaan dáároor dat dit vir die Vader 'n vreugde is as Sy kinders Hom aanbid soos wat Hy aanbid wil wees. Wanneer hulle Hom in Gees en Waarheid in hul daaglikse lewe, maar veral in en deur die gemeente, in die vryheid en volheid van hul Nuwe-Testamentiese erfenis aanbid.
Ware gemeentelike aanbidding is een van die kernwaarhede van die Christelike Godsdiens. Selfs net 'n effense afwyking daarvan het 'n vernietigende effek op die Kerk.
In dele van die wêreld waar die meeste bekerings voorkom, is gemeentes feitlik deur die bank klein. Interessant genoeg is dieselfde patroon ook sigbaar in post-Christelike Europa waar relatief min bekerings voorkom. Die meeste gemeentes vandag in China en Rusland bestaan uit tussen vyftien en dertig lidmate. Klein gemeentes wat bekering as voorwaarde stel vir lidmaatskap. Hul is Godgerig en bestaan primêr uit gelowiges.
Deur God se allesoorweldigende genade word ook Afrikaanssprekende gemeentes met dieselfde oortuigings vandag van die Kaap tot teen die Kunenerivier aangetref. Hulle het gereelde gemeenskap met Engelssprekende gemeentes verder op in Afrika, en natuurlik ook oor die hele wêreld.
Gemeentes wat aangehou het om die Kerk van Christus uit Konstantisme te reformeer en steeds besig is met voortgaande reformasie.
Gemeentes wat soek na God se spesifieke Wil en oor hoe God in die Skrif openbaar op watter wyse Hy aanbid wil word.
Gemeentes wat met dankbaarheid die Hervorming se ontsaglike vordering erken, maar wat die Hervorming as onafgehandel sien.
Gemeentes wat nie dink dat alle waarheid aan hulle alleen geopenbaar is nie, wat saam met alle mede-Christene met hul oë gerig op Christus na die volle Raadsplan van God bly soek . . .
Laastens gelowige: Ons moet gereeld oor hierdie waarhede mediteer en dit in ons lewens toepas. Só sal daar nog meer geestelike groei in ons wandel met God ontstaan.
Indien jy besef dat jy absoluut niks kan doen om jou redding te bewerk nie, moet jy aanvaar dat God alleen dit kan doen. Wanneer jy wedergebore is, kom jy spoedig agter dat jy 'n afsku begin kry aan dit wat jou verhouding met God kan benadeel, of dalk selfs net moontlik kan benadeel. Dan weet jy dat jy deel is van Jesus se Reddingsdood en dat die Heilige Gees jou in heiligmaking sal begelei deur bestaande sondes af te lê. Dit kan dan net nie anders dat jy sal volhard tot die einde toe nie.
So gee dit die volle troos wat uit 'n Godgerigte Godsdiens te put is.
Fundamentele en ware geestelike groei begin regtig eers in 'n bekeerde se lewe wanneer God se Soewereine Genade ten diepste geken en verstaan word. Dit is slegs moontlik indien sy eie verantwoordelikheid nagekom is deur hom te bekeer deur die verligtende werk van die Heilige Gees.